b'\n_START_ARTICLE_\nKretingos vidurin\xc4\x97 mokykla\n_START_PARAGRAPH_\nKretingos vidurin\xc4\x97 mokykla \xe2\x80\x93 dienin\xc4\x97, savaranki\xc5\xa1ko mokymosi bendrojo lavinimo mokykla, veikusi tarpukariu ir sovietme\xc4\x8diu Kretingoje.\n_START_SECTION_\nIstorija\n_START_PARAGRAPH_\n\xc4\xaekurta 1925 m. vietoje Kretingos progimnazijos. Buvo i\xc5\xa1laikoma Kretingos apskrities savivaldyb\xc4\x97s, o nuo 1931 m. rugs\xc4\x97jo 1 d. \xe2\x80\x93 valstyb\xc4\x97s. Veik\xc4\x97 Vie\xc5\xa1ojoje aik\xc5\xa1t\xc4\x97je (1925\xe2\x80\x931929 m.) ir K\xc4\x99stu\xc4\x8dio gatv\xc4\x97je (1929\xe2\x80\x931935 m.), vykd\xc4\x97 vidurinio ir papildomo ugdymo programas._NEWLINE_1928 m. mokykl\xc4\x85 lank\xc4\x97 104, 1929 m. \xe2\x80\x93 65 mokiniai. Joje veik\xc4\x97 biblioteka (1930 m. buvo 1031 knyga), 1934 m. atidarytas spaudos muziejus, kuriam steig\xc4\x97jas J. Kirlys dovanojo asmenin\xc4\xaf rinkin\xc4\xaf: 1600 pavadinim\xc5\xb3 atskir\xc5\xb3 spaudos leidini\xc5\xb3 ir komplekt\xc5\xb3._NEWLINE_1935 m. rugpj\xc5\xab\xc4\x8dio 1 d. vyriausyb\xc4\x97 mokykl\xc4\x85 u\xc5\xbedar\xc4\x97, jos inventori\xc5\xb3 ir mokymo priemones i\xc5\xa1dalino Kauno I, Palangos ir Skuodo vidurin\xc4\x97ms mokykloms, o bibliotek\xc4\x85 perav\xc4\x97 Plung\xc4\x97s mokytoj\xc5\xb3 seminarijai._NEWLINE_1949 m. panaikinus Kretingos gimnazij\xc4\x85, buvo \xc4\xafsteigta vidurin\xc4\x97 mokykla, vykd\xc5\xbeiusi pradinio, pagrindinio, vidurinio ir papildomo ugdymo programas. Ji veik\xc4\x97 Pranci\xc5\xa1kon\xc5\xb3 gimnazijos pastate, prie kurio 1961 m. pristatytas 400 viet\xc5\xb3 priestatas su sporto sale. Ple\xc4\x8diantis mieste mokymo \xc4\xafstaig\xc5\xb3 tinklui, 1976 m. ji pavadinta Kretingos 1-\xc4\x85ja vidurine mokykla. Gr\xc4\xaf\xc5\xbeus \xc4\xaf Kreting\xc4\x85 broliams pranci\xc5\xa1konams, 1992 m. jos baz\xc4\x97je \xc4\xafsteigta kataliki\xc5\xa1ka vidurin\xc4\x97 mokykla (v\xc4\x97liau pertvarkyta \xc4\xaf Pranci\xc5\xa1kon\xc5\xb3 gimnazij\xc4\x85).'